Uvod

Kroz povijest postojali su razni načini razmjene poruka, od golubova pismonoša, raznih signalnih poruka, telegrafa, pa sve do izuma telefona, koji je bio najvažnija svjetska komunikacijska mreža sve do nastanka Interneta. Pojavom računala javlja se i potreba razmjene i dijeljenja podataka, a samim time i povezivanja računala. 1960-te obilježene su idejama o povezivanju cijelog svijeta i razvojem raznih manjih računalnih mreža. Tijekom 1970-ih nastaje još više mreža, no, one nisu međusobno povezane, već svaka od njih radi samostalno. Stoga se započinje raditi na njihovu povezivanju te će iz toga nastati Internet. Iako nastaje dosta ranije, Internet 1990-ih doživljava najveći razvoj koji od onda samo još više raste. Tada je izumljen World Wide Web, nastaje prvi pretraživač, itd., te najvažnije – Internet postaje dostupan svima. U nastavku će se govoriti računalnim mrežama, njihovoj infrastrukturi i najvažnijim pojmovima vezanim uz njih.

Računalne mreže

Računalnu mrežu čine dva ili više međusobno povezana računala koji dijele neke resurse. Oni mogu biti povezani žicom (kabelom) ili bežično (valovima određene frekvencije), a mreža im mora osigurati obostranu razmjenu informacija.

Podjela mreža prema veličini:

Osobna mreža (Personal Area Network – PAN) je mreža u krugu od otprilike 10m oko računala. Dobar primjer je bežična mreža koja povezuje printer ili neki drugi uređaj s računalom.

Lokalne mreže (Local Area Network – LAN) su mreže računala povezanih na nekom manjem, ograničenom prostoru (npr. školska učionica) te se povezuju kabelom ili bežično (Wireless Local Area Network – WLAN).

Područne ili gradske mreže (Metropolitan Area Network – MAN) su kao što i samo ime kaže mreže povezanih računala u gradskom ili nekom drugom širem području. Najčešće ih čini skup povezanih lokalnih mreža i povezuju se na sličan način kao i lokalne mreže.

Široko razgranate mreže (Wide Area Network – WAN) čini složen sustav područnih i lokalnih mreža koji povezuje velika i udaljena područja. Na načelima spajanja WAN mreža nastaje Internet.

Internet

Za Internet se često koristi izraz „mreža svih mreža“, ali to nije njegova definicija. Internet je računalna mreža koja se sastoji od računala i mrežnih uređaja. Na Internetu se podaci razmjenjuju koristeći odgovarajuće programe i poštujući određene protokole o kojima će se govoriti u slijedećem poglavlju.

Na Internetu također postoje razni servisi, neki od njih bi vam trebali biti poznati, kao npr. www, e-mail, blog, itd. Www (World Wide Web) često se poistovjećuje i zamjenjuje s pojmom Interneta, no to je zapravo servis za pregledavanje sadržaja na Internetu.

Svako računalo koje je spojeno na mrežu ima svoju IP adresu. Ona je brojčana oznaka i teško je pamtljiva, stoga se računalima dodjeljuje ime. Isto tako svaka datoteka na Internetu ima svoju adresu, odnosno URL (Uniform Resource Locator). URL se sastoji od protokola, servisa, naziva računala – domene te vršne domene. Kada na svom računalu upišemo neku URL adresu i računalo ne zna gdje se ona nalazi šalje upit DNS-u (Domain Name Server), koji prevodi ime računala u IP adresu.

Slika 1. Primjer IP i URL adresa

Mrežni protokoli

Skup općeprihvaćenih standardiziranih pravila koja se primjenjuju kod prijenosa podataka između računala i računalnih mreža nazivaju se protokoli. Oni služe za nesmetani prijenos informacija između računala s različitim operacijskim programima i korisničkim programima. Protokola ima mnogo, a u nastavku su definirani neki od najvažnijih.

File Transfer Protocol (FTP) je protokol koji se koristi za prijenos podataka između računala u mreži.

TCP/IP protokol je skup pravila koji se sastoji od:

TCP (Transmission Control Protocol) upravlja usitnjavanjem poruke na manje pakete koji se onda šalju preko Interneta računalu, gdje se onda ti paketi spajaju u izvornu poruku.

IP (Internet Protocol) upravlja adresama unutar paketa kako bi oni stigli na pravo odredište.

Slika 2. Način na koji datoteka putuje Internetom pomoću TCP/IP protokola

UDP (User Datagram Protocol) je također protokol koji usitnjava poruke na manje pakete koji se zatim šalju preko Interneta. No, razlikuje se od TCP protokola po tome što kod TCP-a postoji povratna veza koja obavještava da je poruka poslana, dok kod UDP-a toga nema.

HTTP (Hypertext Transfer Protocol) je protokol za prijenos hipertekstualnih datoteka, to jest elektroničkih dokumenata. Dok je HTTPS (Hypertext Transfer Protocol over Secur Socket Layer) također protokol za prijenos hipertekstualnih datoteka, ali preko uspostavljene sigurne veze koja koristi dodatnu zaštitu. HTTP je glavna i najčešća metoda prijenosa informacija na webu.

Infrastruktura mreže

Klijent-poslužitelj je sustav računala u kojem klijent šalje zahtjeve, a poslužitelj zahtjeve obrađuje i informaciju vraća korisniku. Dakle, klijenti su naša osobna računala koja imaju nekakva korisnička sučelja i zadužena su za slanje zahtjeva i primanje podataka. Dok su poslužitelji (serveri) jaka i brza računala koja su uglavnom stalno spojena na mrežu i obrađuju te vraćaju informaciju klijentu. Klijent i poslužitelj su odvojeni, to jest neravnopravni te su poslužitelji (serveri) direktno povezani na Internet, a klijenti s povezani preko davatelja internetskih usluga (Internet Service Provider – ISP).

Slika 3. Klijent-poslužitelj model

Peer-to-Peer (P2P) je mreža ravnopravnih računala. Uglavnom se koristi za razmjenu multimedijskih datoteka (glazbe, filmova i slično). Ne postoji poslužitelji (server) ili neko glavno računalo, nego su sva računala u mreži ravnopravna i dijele podatke između sebe. Kada klijent postavi upit, program traži podatak kod ostalih korisnika povezanih na P2P mrežu.

Slika 4. Peer to Peer model

Saznaj više!

U nastavku slijedi nekoliko videa za one koji žele znati više.

Andrew Blum: What is the Internet, really?

URL: https://www.youtube.com/watch?v=XE_FPEFpHt4

How the Internet Works in 5 Minutes

URL: https://www.youtube.com/watch?v=7_LPdttKXPc

DNS Explained

URL: https://www.youtube.com/watch?v=72snZctFFtA

UDP and TCP: Comparison of Transport Protocol

URL: https://www.youtube.com/watch?v=Vdc8TCESIg8

Literatura

Računalstvo / Informatika 1, 2, 3: udžbenik s DVD-om za 1., 2. I 3. razred strukovnih škola / Glavni i urednik Nenad Milijaš. Varaždin: Elektrostrojarska škola: PRO-MIL, 2009.

Mujarić, Eldis. Računalne mreže.

URL: http://mreze.layerx.com/

What is client/server (client/server model, client/server architecture)?

URL: http://searchnetworking.techtarget.com/definition/client-server

How the Internet Works in 5 Minutes.

URL: https://www.youtube.com/watch?v=7_LPdttKXPc

Coursera Stanford University: Computer Networking: The History of Networks and the Internet.

URL: https://www.youtube.com/watch?v=bnxR4lVkVqM